Iż-żagħżugħ Kayden Laganá jirbaħ it-Top 24 Tournament tal-bowling Fit-tenpin bowling, it-Top 24 Tournament din is-sena ntlagħbet fuq żewġ logħbiet differenti u iktar difficli ta' dan it-tip "sport" li naturalment ra xi punteġġi kemmxejn iktar baxxi b'mod ġenerali. Matthew Magro mar fil-vantaġġ kmieni segwit minn Dennis Mercieca, biż-żagħżugħ Lagana bi ftit pin biss warajhom. Laganá, li beda l-2021 b'mod tajjeb ħafna, kemm fil-kampjonat nazzjonali kif ukoll fil-kampjonat Trios, żamm il-konżentrazzjoni u beda s-sitt u l-aħħar logħba b'4 strikes konsekuttivi. Hekk kif kemm Magro kif ukoll Mercieca kellhom jitħabtu fl-aħħar logħba, Laganá beda jara r-rebħa biex kiseb 224 fl-aħħar logħba u meritatament ħareġ rebbieħ, 34 pin qud­diem Mercieca. Laganá kien ukoll l-uniku plejer li lagħab 'il fuq minn medja ta' 190 f'dan it-tournament. Iż-żewġ plejers nisa xellugin , Tiziana Carannante u Cynthia Frendo Duca spiċċaw fir-raba' u fil-ħames post rispettivament, quddiem iċ-champion nazzjonali Mauro Anastasi. Fl-etá ta' 13-il sena, Laganá sar l-iżgħar plejer li qatt rebaħ dan it-tournament.